РЕШЕНИЕ НА КОМИСИЯТА
от 12 декември 2013 година
относно нотификацията от страна на Обединеното кралство Великобритания и Северна Ирландия на преходния национален план, посочен в член 32 от Директива 2010/75/ЕС на Европейския парламент и на Съвета относно емисиите от промишлеността
(нотифицирано под номер C(2013) 8815)
(само текстът на английски език е автентичен)
(2013/761/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (1), и по-специално член 32, параграф 5, втора алинея от нея,
като има предвид, че:
(1)
В съответствие с член 32, параграф 5, първа алинея от Директива 2010/75/ЕС Обединеното кралство Великобритания и Северна Ирландия (Обединеното кралство) представи на Комисията преходния национален план (наричан по-долу „ПНП“) на 14 декември 2012 г. (2).
(2)
На ПНП беше извършена оценка в съответствие с член 32, параграфи 1, 3 и 4 от Директива 2010/75/ЕС и с Решение за изпълнение 2012/115/ЕС на Комисията (3).
(3)
По време на своята оценка на пълнотата на ПНП, представен от Обединеното кралство, Комисията установи, че много данни, които са от съществено значение за оценката, липсват в ПНП и образецът за данни по таблица А.1 в допълнение А към приложението към Решение за изпълнение 2012/115/ЕС не е изцяло попълнен. Комисията също така отбеляза, че за много инсталации данните, включени в ПНП, не съответстват на данните от отчета за емисиите за 2009 г., представен от Обединеното кралство в съответствие с Директива 2001/80/ЕО на Европейския парламент и на Съвета (4).
(4)
Тъй като липсващите данни и несъответствията между ПНП и отчета за емисиите по Директива 2001/80/ЕО попречиха на оценката на ПНП, Комисията, в своето писмо от 3 юни 2013 г. (5), изиска от Обединеното кралство да представи отново ПНП с използване на правилните образци за данни и с добавяне на липсващите данни, да разясни установените различия между ПНП и отчета за емисиите по Директива 2001/80/ЕО за 2009 г., както и да потвърди изрично, че правилата за обединяване, предвидени в член 29 от Директива 2010/75/ЕС, са били приложени при съставянето на ПНП.
(5)
Обединеното кралство предостави допълнителна информация на Комисията на 18 юни 2013 г. (6), 19 юни 2013 г. (7), 20 юни 2013 г. (8) и 1 юли 2013 г. (9). В тези предоставяния Обединеното кралство представи повечето от липсващите данни при използване на необходимите образци, както и частично разяснение на различията между информацията в ПНП и отчета за емисиите за 2009 г. съгласно Директива 2001/80/ЕО.
(6)
След допълнителна оценка на ПНП и допълнителната информация, предоставена от Обединеното кралство, Комисията изпрати второ писмо на 10 септември 2013 г. (10). В това писмо Комисията повтори искането си към Обединеното кралство да потвърди изрично, че за всички инсталации, включени в ПНП, правилата за обединяване, предвидени в член 29 от Директива 2010/75/ЕС, са приложени правилно и поиска от Обединеното кралство да потвърди, че никоя от горивните инсталации, които са се възползвали от освобождаването по член 4, параграф 4 от Директива 2001/80/ЕО, не е била част от ПНП. Освен това Комисията постави под въпрос основателността за включване в ПНП на редица инсталации и поиска допълнителни данни и/или разяснения относно средните дебити на отпадните газове, коефициентите на преобразуване, общата номинална входяща топлинна мощност и нормите за допустими емисии, прилагани за някои инсталации, по-специално инсталации, в които се изгарят няколко вида горива, и газови турбини. Също така Комисията поиска от Обединеното кралство да предостави информация относно мерките, предвидени за 120 инсталации, включени в ПНП, с цел да се гарантира своевременното спазване на нормите за допустими емисии, които ще се прилагат от 1 юли 2020 г.
(7)
В своето писмо от 10 септември 2013 г. Комисията също така уведоми Обединеното кралство, че нормата за допустими емисии за NOx от 1 200 mg/Nm3 за твърдо гориво за инсталацията „Aberthaw Power Station“, която допринася значително за общия таван по ПНП за NOx, трябва да бъде коригирана, тъй като условията за използването на тази норма за допустими емисии, изложени в забележка 2 към таблица В.1 в допълнение В към приложението към Решение за изпълнение 2012/115/ЕС, не са били изпълнени по отношение на тази инсталация по време на референтния период 2001-2010 г. Според информацията, с която разполага Комисията, Обединеното кралство не е успяло да докаже, че средногодишното съдържание на летливи вещества в използваното в инсталациите твърдо гориво е било под 10 % през която и да е от годините между 2001 г. и 2010 г.
(8)
В отговорите си от 26 и 27 септември 2013 г. (11), Обединеното кралство предостави допълнителни данни и информира Комисията за отпадането на 11 инсталации от ПНП. За инсталацията „Aberthaw Power Station“ Обединеното кралство продължи да твърди, че условията, изложени в забележка 2 към таблица В.1 в допълнение В към приложението към Решение за изпълнение 2012/115/ЕС, са били изпълнени и че следователно нормата за допустими емисии за NOx от 1 200 mg/Nm3 за твърди горива, използвана за изчисляване на приноса за постигане на тавана на емисиите за 2016 г., е била правилно използвана.
(9)
Въз основа на предоставената допълнителна информация Комисията установи, че в ПНП все още липсват съществени данни, отнасящи се за няколко инсталации, и че вследствие на това пълната оценка на ПНП не е възможна, по-специално по отношение на последователността и точността на данните и на предположенията и изчисленията, използвани за определяне на приноса на всяка горивна инсталация към таваните на емисиите.
(10)
След окончателната оценка на ПНП, нотифициран от Обединеното кралство, изменен в съответствие с допълнителната информация, Комисията определи един основен елемент, който не е в съответствие с приложимите разпоредби, както следва:
-
за инсталацията „Aberthaw Power Station“, тъй като условията за прилагане на нормата за допустими емисии за NOx от 1 200 mg/Nm3 за твърди горива, използвана за изчисляване на приноса на инсталацията за постигане на тавана по ПНП на емисиите за 2016 г., изложени в забележка 2 към таблица В.1 в допълнение В към приложението към Решение за изпълнение 2012/115/ЕС, не са изпълнени, Комисията счита, че прилагането на тази норма за допустими емисии не е уместно.
(11)
В допълнение Комисията установи 34 инсталации в ПНП, за които докладваната информация все още е непоследователна и/или има нужда да бъде допълнена с липсващи данни, по-специално по отношение на използваните норми за допустими емисии и изчислените и отчетени приноси към таваните. Списъкът с инсталации, за които данните са непоследователни или липсващи, е включен в приложението към настоящото решение.
(12)
Следователно Комисията стигна до заключението, че ПНП, нотифициран от Обединеното кралство, изменен в съответствие с допълнителната информация, не е в съответствие с разпоредбите, предвидени в член 32, параграфи 1, 3 и 4 от Директива 2010/75/ЕС и в Решение за изпълнение 2012/115/ЕС.
(13)
Следователно ПНП, нотифициран от Обединеното кралство, не следва да бъде приет,
ПРИЕ НАСТОЯЩОТО РЕШЕНИЕ:
Член 1
1. Преходният национален план, нотифициран на Комисията от Обединеното кралство Великобритания и Северна Ирландия съгласно член 32, параграф 5 от Директива 2010/75/ЕС на 14 декември 2012 г., не е в съответствие с изискванията, установени в член 32, параграфи 1, 3 и 4 от Директива 2010/75/ЕС и с Решение за изпълнение 2012/115/ЕС, и следователно не се приема.
2. Ако Обединеното кралство Великобритания и Северна Ирландия възнамерява да прилага преходния национален план, то трябва, в преразгледана версия на плана, да вземе всички необходими мерки за коригиране на следните елементи:
а)
за инсталацията „Aberthaw Power Station“, която допринася значително за общия таван по ПНП за NOx - корекция на нормата за допустими емисии, прилагана за изчисляване на нейния принос към тавана за NOx за 2016 г.; за да отговаря инсталацията на условията за прилагане на норма за допустими емисии от 1 200 mg/Nm3, Обединеното кралство Великобритания и Северна Ирландия следва да докаже, че средногодишното съдържание на летливи вещества в използваното в инсталацията твърдо гориво е било под 10 % през референтните години, разглеждани за ПНП, както е определено в забележка 2 към таблица В.1 в допълнение В към приложението към Решение за изпълнение 2012/115/ЕС;
б)
за инсталациите, изброени в приложението към настоящото решение - представяне на липсващите данни и коригиране или разясняване на всички неясноти с оглед постигане на пълна съгласуваност на информацията, съдържаща се в преходния национален план и използвана за съставянето му; за целите по настоящата буква се вземат предвид исканията за подробно разяснение, изложени в писмата на Комисията, изпратени до Обединеното кралство Великобритания и Северна Ирландия на 3 юни 2013 г. и на 10 септември 2013 г.
Член 2
Адресат на настоящото решение е Обединеното кралство Великобритания и Северна Ирландия.
Съставено в Брюксел на 12 декември 2013 година.